РЕГЛАМЕНТ (ЕО) № 41/2008 НА СЪВЕТА
от 14 януари 2008 година
за изменение на Регламент (ЕО) № 1371/2005 за налагане на окончателно антидъмпингово мито върху вноса на плосковалцувани продукти от силициеви електротехнически (магнитни) стомани с произход от Съединените американски щати и Русия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основният регламент“), и по-специално член 11, параграф 3 от него,
като взе предвид предложението, представено от Комисията след консултации с консултативния комитет,
като има предвид, че:
A. МЕРКИ В СИЛА
(1)
С Регламент (ЕО) № 1371/2005 (2) Съветът наложи окончателно антидъмпингово мито върху вноса на плосковалцувани продукти от силициеви електротехнически (магнитни) стомани със зърнесто-ориентирани структури (ЛЕЗОС) с произход от Съединените американски щати (САЩ) и Русия („окончателния регламент“).
(2)
С Решение 2005/622/ЕО (3) Комисията прие ценови гаранции, предложени от двама сътрудничещи производители износители, на които е било наложено специфично за дружеството мито съответно от 31,5 % (AK Steel Corporation, САЩ) и 11,5 % (Novolipetsk Iron and Steel Corporation (NLMK), Русия). Националната ставка на антидъмпинговите мита, приложима за всички останали дружества, с изключение на Viz Stal, Русия, подлежащи на мито от 0 %, е 37,8 % за САЩ и 11,5 % за Русия.
Б НАСТОЯЩО РАЗСЛЕДВАНЕ
(3)
Информацията, с която Комисията разполага, показва, че някои ЛЕЗОС, които по правило са с дебелина до 0,1 mm и поради, inter alia, тяхната висока електромагнитна ефективност, ниско тегло и ниско топлоотделяне, свързани с тяхната употреба, притежават свойства, неприсъщи на другите видове ЛЕЗОС. В резултат на тези характеристики употребата на тези продукти също се счита за различна и се среща предимно в самолетната и медицинско-инженерната индустрия. Следователно бе счетено за целесъобразно да се преразгледа случаят, що се отнася до определянето на разглеждания продукт.
(4)
Като установи, след обсъждане с консултативния комитет, че съществуват достатъчно доказателства в подкрепа на започването на частично междинно преразглеждане, Комисията чрез известие, публикувано в Официален вестник на Европейския съюз, започна частично междинно преразглеждане в съответствие с член 11, параграф 3 от основния регламент (4). Разследването беше ограничено до обхвата на определението на продукта - предмет на мерките в сила, за да се прецени дали има нужда да бъде изменен.
В. ПРОДУКТЪТ, ПРЕДМЕТ НА ПРЕРАЗГЛЕЖДАНЕ
(5)
Разглежданият продукт са плосковалцувани продукти от силициеви електротехнически (магнитни) стомани със зърнесто-ориентирани структури, понастоящем класирани под кодове по КН 7225 11 00 (с ширина 600 mm или повече) и 7226 11 00 (с ширина под 600 mm). Кодовете по КН са посочени само за информация.
(6)
ЛЕЗОС се произвеждат от горещовалцувани рулони силициева легирана стомана с различна дебелина, чиято специфична зърнеста структура е равномерно ориентирана, така че да способства за магнитна проводимост с висок коефициент на полезно действие. Ниската ефективност по отношение на тази магнитна проводимост се нарича „загуба в сърцевината“, която служи като основен показател за качеството на продукта.
(7)
Пазарът обикновено се разделя на марки стомани с висока проводимост или висока проницаемост, и на обикновени марки стомани. Класовете с висока проницаемост позволяват да се постигнат по-ниски загуби в сърцевината при всякаква дебелина на листа на стоманената ламарина. Тези характеристики се отнасят, по-специално, до промишлените производители на електрически трансформатори.
Г. РАЗСЛЕДВАНЕ
(8)
Комисията информира производителите на ЛЕЗОС от Общността, всички известни вносители и ползватели от Общността, както и всички известни производители износители в САЩ и Русия за започването на преразглеждането.
(9)
Комисията поиска информация от всички посочени по-горе страни и от тези страни, които се представиха в крайния срок, определен в известието за започване на разследването. Комисията също така даде възможност на заинтересованите страни да представят своето мнение писмено и да поискат изслушване.
(10)
Следните дружества съдействаха на разследването и предоставиха съответната информация на Комисията:
Производители от Общността:
-
ThyssenKrupp Electrical Steel GmbH, Gelsenkirchen, Германия;
-
Orb Electrical Steels Limited - Cogent Power Limited, Newport, Обединено кралство.
Производители на ЛЕЗОС от САЩ:
-
AK Steel Corporation, Butler, Пенсилвания;
-
Allegheny Technologies Incorporated, Pittsburgh, Пенсилвания.
Производители на ЛЕЗОС от Русия:
-
Novolipetsk Iron & Steel Corporation (NLMK), Липецк;
-
VIZ Stal, Екатеринбург.
Производители на тънки ЛЕЗОС от САЩ:
-
Arnold Magnetic Technologies, Marengo, Илинойс.
Вносител на тънки ЛЕЗОС в Общността:
-
Gebruder Waasner GmbH, Forchheim, Германия.
Ползватели на тънки ЛЕЗОС в Общността:
-
Gebruder Waasner GmbH, Forchheim, Германия;
-
Sangl GmbH, Erlangen, Германия;
-
Vacuumschmelze GmbH, Hanau, Германия.
Д. РЕЗУЛТАТИ ОТ РАЗСЛЕДВАНЕТО
1. Различни характеристики на производителите на „обикновени“ спрямо „тънки“ ЛЕЗОС
(11)
Нито един от производителите на ЛЕЗОС, които бяха разследвани в рамките на процедурата, довела до налагането на мерките в сила, не произвежда ЛЕЗОС с дебелината, която е включена в разследването на настоящия обхват на продукта.
(12)
Нито ThyssenKrupp Electrical Steel GmbH, нито Orb Electrical Steels Limited (Cogent) произвеждат тънки ЛЕЗОС, като ситуацията е същата при производителите от САЩ, т.е. AK Steel Corporation и Allegheny Technologies Incorporated, и при руските производители VIZ Stal и NLMK. Следователно нито един от тези производители не е имал пряк интерес и нито един от тях не е възразил срещу възможното изключване на тънките ЛЕЗОС от обхвата на мерките.
(13)
Производството на тънки ЛЕЗОС изисква процес на повторно валцуване, който се извършва от специализирани компании, от които само две са известни на Комисията, в разглежданите страни: производителят от САЩ Arnold Magnetic Technologies и руският производител Ileko (Asha), от които само първото дружество е оказало съдействие. Както е посочено в съображения 10 и 11 по-горе, не е известно да има такова производство в Общността.
2. Продуктова диференциация
(14)
AK Steel Corporation е произвеждала тънки ЛЕЗОС до 1971 г., от така наречените „Т-марки“ (T-grades). Процесът на производство започва от напълно завършени марки ЛЕЗОС (както с обикновена, така и с голяма проницаемост), от които е премахнато покритието и листата отново са били валцувани, закалени и покрити. Специфични крайни приложения са намерени в самолетната индустрия, в трансформаторите и в широка гама от електротехнически приложения, при които размерът и тежестта на материала са от решаващо значение. Беше констатирано, че такива тънки ЛЕЗОС не са взаимозаменяеми с другите ЛЕЗОС.
(15)
Също така беше проучено дали такива Т-марки се състоят от продукт, който може да бъде разграничен от „обикновените“ ЛЕЗОС на основата на техническите му характеристики. Беше установено, че производственият процес на повторно валцуване (състоящ се от студено механично изтегляне и процес на изправяне), с повторно закаляване и поставяне на покритие, основно променя техническите свойства на продукта - наблюдение, което е придружено от изчезването на гаранцията на първоначалните производители на продукта.
(16)
Също така беше установено, че физическата характеристика на дебелината не е ограничена до 0,10 mm, която е максималната дебелина, посочена в съобщението за започване. Най-често срещаните в търговията дебелини са 0,1016 mm и 0,1524 mm, които в САЩ често се посочват като 4 „mil“ и 6 „mil“. Един „mil“ е равен на една хилядна от един инч или на 0,0254 mm.
(17)
Дефиницията на продукта от тънки ЛЕЗОС следователно трябва да посочва, че това са ЛЕЗОС, които са повторно валцувани до максимална дебелина от 0,16 mm, повторно закалени и покрити.
Е. ПРИЛАГАНЕ С ОБРАТНА СИЛА
(18)
С оглед на посочените заключения, че тънките ЛЕЗОС имат различни основни физически и технически характеристики и крайни приложения от останалите ЛЕЗОС, се счита за целесъобразно да бъде освободен вносът на ЛЕЗОС с максимална дебелина 0,16 mm от антидъмпинговите мерки в сила.
(19)
Следователно за стоките, които не са обхванати от член 1, параграф 1 от Регламент (ЕО) № 1371/2005, изменен с настоящия регламент, окончателните антидъмпингови мита, платени или осчетоводени съгласно член 1, параграф 1 от Регламент (ЕО) № 1371/2005 в неговата първоначална версия, следва да бъдат възстановени или опростени.
(20)
Възстановяването или опрощаването следва да бъдат поискани от националните митнически органи в съответствие с приложимото митническо законодателство.
(21)
Като се има предвид обстоятелството, че разследването в рамките на настоящото преразглеждане е ограничено до изясняването на определението на продукта и тъй като не се е предвиждало този тип продукт да бъде обхванат от първоначалните мерки, се счита за целесъобразно заключенията да бъдат прилагани от датата на влизане в сила на окончателния регламент, за да се предотврати последващо увреждане на вносителите на продукта. Освен това, по-специално с оглед на относително скорошното влизане в сила на първоначалния регламент и на очаквания ограничен брой заявления за възстановявания, не съществува наложителна причина, поради която да не се предвиди подобно прилагане с обратна сила.
(22)
Настоящото преразглеждане не засяга датата, на която изтича срокът на действие на Регламент (ЕО) № 1371/2005 съгласно член 11, параграф 2 от основния регламент,
ПРИЕ НАСТОЯЩИЯ РЕГЛАМЕНТ:
Член 1
Член 1, параграф 1 от Регламент (ЕО) № 1371/2005 се заменя със следното:
„1. С настоящото се налага окончателно антидъмпингово мито върху вноса на плосковалцувани продукти от силициеви електротехнически (магнитни) стомани със зърнесто-ориентирани структури с дебелина, надвишаваща 0,16 mm, с произход от Съединените американски щати и Русия, попадащи под кодове по КН ех7225 11 00 (продукти с ширина 600 mm или повече) (код по ТАРИК 7225110010) и ех7226 11 00 (продукти с ширина по-малка от 600 mm) (кодове по ТАРИК 7226110011 и 7226110091.“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 28 август 2005 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 януари 2008 година.